PDV - Wikipedia

# PDV

### From Wikipedia

Porez na dodatu vrijednost (PDV) je najrasprostranjeniji sistem oporezivanja prometa roba (dobara) i usluga u svijetu. Primjenjuje se u preko 120 država svijeta, a u nekim od njih se javlja i pod drugačijim nazivima - Velika Britanija, Kanada, Novi Zeland i Singapur imaju tzv. goods and services tax (GST) (porez na dobra i usluge), dok je u Japanu poznat kao porez na konzumiranje.

Porez na dodatu vrijednost je indirektni porez, što znači da se ne prikuplja direktno od lica koje je porezni obveznik, već od lica koja se smatraju krajnjim potrošačima. S obzirom da je PDV zamišljen kao porez na konzumiranje, izvoz (koji se, po definiciji, konzumira vani) nije predmet oporezivanja.

PDV je izumio francuski ekonomista Maurice Lauré (Moris Lore) 1954. godine. On je bio direktor francuske porezne službe koja je 10. aprila 1954. uvela taxe sur la valeur ajoutée (TVA). Ovaj porez je isprva uveden kao opterećenje za velike kompanije, ali je vremenom njegovo djelovanje prošireno na sve oblasti poslovanja. U Francuskoj je PDV najznačajniji izvor javnog finansiranja i procjenjuje se da donosi oko 45% prihoda.

## [izmijeni] Karakteristike

Za njega treba reći da je neto svefazni porez. Svefazni jer se obračunava u svakoj fazi prometa dobara i usluga podložnih oporezivanju, a neto, jer se ne obračunava na ukupnu prodajnu vrijednost u svakoj od faza, već samo na dodatu vrijednost, nastalu u konkretnoj fazi. On u velikoj mjeri onemogućava različite oblike prevara, ali je i meta brojnih kritika zbog toga što je to regresivni porez.

Sistem poreza na dodatu vrijednost državi omogućava veće javne prihode, naročito u zemljama koje su u klasičnim sistemima imale mnogo problema sa prikupljanjem poreza. Mnogo je manja mogućnost različitih utaja, mada se na razvijenijim tržištima svi ovi efekti pomalo gube zbog mnogo širih mogućnosti za malverzacije. Kako je izvoz oslobođen plaćanja PDV-a, to je oblast za koju se najveći broj utaja i veže.

## [izmijeni] Kritike

Osnovna kritika je vezana za činjenicu da stvarni teret oporezivanja snose krajnji potrošači. Naročito su time pogođeni siromašniji slojevi društva. Iz tog razloga su u mnogim državama uvedene umanjene stope poreza na dodatu vrijednost, negdje čak i nulta stopa. Tim, nižim stopama su uglavnom obuhvaćene osnovne namirnice, lijekovi, knjige, ortopedska pomagala i slično.

## [izmijeni] PDV u Bosni i Hercegovini

U Bosni i Hercegovini, porez na dodatu vrijednost (PDV) se počeo primjenjivati 1. januara 2006. godine i to sa samo jednom jedinstvenom stopom od 17%. Koncept djelovanja se najbolje može vidjeti na primjeru. Ukoliko neko preduzeće vrši nabavku u iznosu od 10.000 KM, dobavljač će mu obračunati PDV od 17% (tj. 1.700 KM). Dakle, preduzeće će platiti 11.700 KM od čega je 1.700 KM tzv. ulazni porez. Kada preduzeće hoće dalje da prodaje isto dobro, recimo po cijeni od 12.000 KM, ono će također obračunati 17% na tu cijenu (2.040 KM). Ukupna cijena koju će platiti kupac je 14.040 KM, a dodatnih 2.040 KM je za preduzeće tzv. izlazni porez. Ukupan iznos PDV-a koji ide državi (u ovom slučaju) je 2.040 KM. Razlika između izlaznog i ulaznog poreza od 340 KM je porezna obaveza preduzeća prema državi, ostatak je obaveza njegovog dobavljača, ali će im to sve biti nadoknađeno jer je konačno opterećenje na krajnjem potrošaču koji će to platiti kroz cijenu.

Porezni obveznici su sva zakonom definisana lica koja vrše poslovnu djelatnost na teritoriji Bosne i Hercegovine. Zakon o porezu na dodatu vrijednost kao uslove ističe da su to sva pravna i fizička lica koja imaju godišnji promet od preko 50.000 KM, te poljoprivredna domaćinstva čiji katastarski prihod od poljoprivrednog zemljišta i šumarstva svih članova domaćinstva prelazi 15.000 KM. Ostala lica nisu zakonski obveznici, ali se mogu dobrovoljno prijaviti što bi im u nekim slučajevima moglo donijeti određene koristi. Međutim, na njima je samim da sagledaju svoj položaj i procijene da li bi im to bilo povoljno ili ne.

Za detaljnije i konkretne informacije o PDV u Bosni i Hercegovini pogledati: [1]

## [izmijeni] PDV u Evropskoj Uniji

Porezni sistem Evropske Unije je označen serijom direktiva od kojih je za PDV najznačajnija Šesta direktiva. Iako postoje osnovne smjernice, neke države su uspjele stvoriti različite stope za određene regije i teritorije. Na primjer, Kanarska Ostrva, Ceuta i Melilla (Španija), Gibraltar (Velika Britanija), Åland (Finska) su svi izvan EU sistema poreza na dodatu vrijednost. Azorska Ostrva i Madeira (Portugal), pak, imaju nešto nižu stopu nego je to u kontinentalnom dijelu Portugala.

Različite stope postoje i unutar nekih drugih država Evropske Unije. Uobičajena stopa je 15%, ali ponegdje postoje i snižene do 5%, ali i povišene gdje je maksimum 25%. Konačno, iako nije predviđeno Šestom direktivom, neke države za izvjesna dobra i usluge imaju "nultu stopu". Važna napomena je da to nije isto što i oslobađanje od poreza na dodatu vrijednost.

Šesta direktiva zahtijeva da određena dobra budu oslobođena od PDV-a. Na primjer, poštanske usluge, medicinska njega, osiguranje i bankarske usluge i drugo). Također, za određene vrste usluga važe specifična pravila o mjestu oporezivanja i, kao i kod nas, neophodno je sagledati propise kako bi se znao njihov status.

## [izmijeni] PDV u Sjedinjenim Američkim Državama

U Sjedinjenim Američkim Državama, porez na dodatu vrijednost je prisutan samo u državi Michigan gdje postoji tzv. Single Business Tax. Usvojen je 1975. godine.

## [izmijeni] PDV u svijetu

### [izmijeni] Zemlje EU

Država | Stopa
--- | ---
Standardna | Umanjena
Austrija | 20% | 12% i 10%
Belgija | 21% | 12% i 6%
Češka Republika | 19% | 5%
Danska | 25% | nema
Estonija | 18% | 5%
Finska | 22% | 17% i 8%
Francuska | 19.6% | 5.5% i 2.1%
Grčka | 19% | 8% i 4% (na ostrvima zasebne stope)
Holandija | 19% | 6%
Irska | 21% | 13.5%, 4.8% i 0%
Italija | 20% | 10%, 6% i 4%
Kipar | 15% | 5%
Latvija | 18% | 5%
Litvanija | 18% | 9% i 5%
Luksemburg | 15% | 12%, 9%, 6% i 3%
Mađarska | 20% | 15% i 5%
Malta | 18% | 5%
Njemačka | 16% (2007: 19%) | 7%
Poljska | 22% | 7% i 3%
Portugal | 21% | 12% i 5% (umanjene 15%, 8% i 4% on Azorskim Ostrvima i Madeiri)
Slovačka | 19% | nema
Slovenija | 20% | 8.5%
Španija | 16% | 7% i 4%
Švedska | 25% | 12% i 6%
Velika Britanija | 17.5% | 5% i 0%

### [izmijeni] Druge zemlje

Država | Stopa | Lokalni naziv
--- | --- | ---
Standardna | Umanjena
Argentina | 21% | 10.5% i 0% | IVA = Impuesto al Valor Agregado
Australija | 10% | nema | GST = Goods and Services Tax
Bosna i Hercegovina | 17% | nema | PDV = porez na dodatu vrijednost
Bugarska | 20% | nema | DDS = Данък Добавена Стойност
Kanada | 6% i 14% | 4.5% | GST = Goods and Services Tax, Taxe sur les produits et services
Čile | 19% | nema | IVA = Impuesto al Valor Agregado
Portoriko | 17% | 6% i 3%
Kolumbija | 16% | nema | IVA = Impuesto sobre el Valor Agregado
Hrvatska | 22% | 0% | PDV = Porez na dodanu vrijednost
Dominikanska Republika | 6% | 12% i 0%
Ekvador | 12% | nema | IVA = Impuesto al Valor Agregado
El Salvador | 13% | nema | IVA = Impuesto al Valor Agregado
Island | 24.5% | 14% | VASK = Virðisaukaskattur
Indija | 12.5% | 4%, 1% i 0%
Izrael | 15.5% | nema | Ma'am = מס ערך מוסף
Jersey (UK) | 3% | nema | GST = Goods and Services Tax
Japan | 5% | nema
Kazahstan | 15% | nema |
Kenija | 16% | nema |
Liban | 10% | nema
Makedonija | 19% | nema | ДДВ = Данок на додадена вредност
Malezija | 5% | nema
Meksiko | 15% | 10% i 0% | IVA = Impuesto al Valor Agregado
Novi Zeland | 12.5% | nema | GST = Goods and Services Tax
Norveška | 25% | 13% i 8% | MVA = Merverdiavgift (neformalno moms)
Paragvaj | 10% | 5% | IVA = Impuesto al Valor Agregado
Peru | 19% | nema | IGV = Impuesto General a la Ventas
Filipini | 12% | nema
Rumunija | 19% | 9% | TVA = Taxă pe valoare adăugată
Rusija | 18% | 10% i 0% | НДС = Налог на добавленную стоимость
Srbija | 18% | 8% i 0% | PDV = Porez na dodatu vrednost
Singapur | 5% | nema | GST = Goods and Services Tax
Južna Afrika | 14% | 7% i 4%
Republika Koreja | 10% | nema
Šri Lanka | 15% | nema
Švajcarska | 7.6% | 3.6% i 2.4%
Tajland | 7% | nema
Turska | 18% | 8% i 1% | KDV= Katma deger vergisi
Ukrajina | 20% | 0% | ПДВ= Податок на додану вартість
Venecuela | 14% | 8%

## [izmijeni] Vanjski linkovi

- Šta je PDV?: Pregled (na engleskom jeziku)
- Konsolidovana verzija Šeste direktive (398k pdf)
- Wikipedia - članak na engleskom jeziku

Preuzeto sa: "http://bs.wikipedia.org../../../p/d/v/PDV_06e6.html"

Kategorije: Ekonomija

##### Views

- Članak
- Razgovor
- Trenutna verzija

##### Pretraga

##### Drugi jezici

- Беларуская
- Česky
- Dansk
- Deutsch
- English
- Español
- Esperanto
- Français
- Bahasa Indonesia
- Íslenska
- Italiano
- עברית
- Lietuvių
- Nederlands
- 日本語
- Norsk (bokmål)
- Polski
- Português
- Română
- Русский
- Suomi
- Svenska
- ไทย
- Türkçe
- 中文